*Жоба*

**РЕСПУБЛИКА КҮНІН МЕРЕКЕЛЕУ ТҰЖЫРЫМДАМАСЫ**

2022 жылғы 16 маусымда Ұлытауда өткен Ұлттық құрылтайдың бірінші отырысында Қазақстан Республикасының Президенті Қасым-Жомарт Кемелұлы Тоқаев Республика күні мәртебесін қайта қалпына келтіруді және оны 25 қазанда Ұлттық мереке ретінде атап өтуді ұсынды. Сондай-ақ, Мемлекет басшысы: *«****1990 жылғы 25 қазанда*** *Қазақстанның Мемлекеттік егемендік туралы декларациясы қабылданды. Бұл еліміздің тәуелсіздігіне жасалған алғашқы қадам болды.* ***Республика күні еліміздің мемлекеттілікке бағытталған тарихи қадамының символына айналуы тиіс****» - деді.*

**2009 жылға дейін ұлттық және мемлекеттік мереке ретінде бүкіл халықпен аталып, қоғамдық қолдауға ие болған Республика күні Қазақстанның жаңа тарихында еліміздің басты мерекелерінің бірі болып қайта оралды.**

Бұл ретте, Республика күні мен Тәуелсіздік күні түрлі мағыналық мазмұндағы мерекелер мен шығу тарихы жағынан өте маңызды мейрам екенін атап өткен жөн.

**Тәуелсіздік күні** – елімізді әлемдік қоғамдастықтың дербес мүшесі және халықаралық құқық субъектісі деп жариялай отырып, **1991 жылғы 16 желтоқсандағы** «Қазақстан Республикасының мемлекеттік тәуелсіздігі туралы» Конституциялық заң қабылданған тарихи күн.

**Республика күні** Жоғарғы Кеңестің Қазақстанның мемлекеттік егемендігі туралы декларацияны қабылдаған күні, яғни **1990 жылғы 25 қазан** күнімен байланысты. Бұл Декларацияның айрықша рөлі – **Қазақстан алғаш рет** өзіндік дүниетанымы, салт-дәстүрлері, сондай-ақ болашағының пайымдауы бар **бірегей аумақтық субъект** ретінде жариялануында болып отыр.

1990 жылғы Декларацияның саяси-құқықтық маңызы «Қазақстан Республикасының мемлекеттік тәуелсіздігі туралы» заңында да *(1991 жылғы 16 желтоқсанда)* белгіленген.

Осылайша, **Республика күнін мерекелік күнтізбеде қайта жаңғырту** – **бұл Жаңа Қазақстан өкілдерінің өз тарихи бастауын мойындауы мен ұрпақтар сабақтастығының,** мемлекеттік тәуелсіздік жолындағы халқымыздың тарихи еңбегі мен еркіндігін құрметтеудің символына айналмақ.

Мерекелеудің негізгі арқауы **республика мен ұлт үшін пайдалы істерге ұлтты ұйыстыру болуы қажет.**

Негізгі міндеттер:

* Қазақстан халқының мемлекеттілігіне жасаған батыл қадам ретінде Республика күнінің тарихи маңыздылығын бекіту;
* Тәуелсіздік жылдарындағы Қазақстанның жетістіктерін «Тәуелсіздік – бәрінен қымбат» постулаты арқылы таныту;
* әрбір азамат еңбегімен республиканың дамуына өз үлесін қоса алатын еңбекқор ұлтты қалыптастыру;
* «Халықтың бірлігі – оның әралуандығында» қағидаты бойынша азаматтық бірегейлікті нығайту;
* қазіргі геосаясат мәнмәтініне негізделген үйлесімді қазақстандық қоғамды қалыптастыру үшін «Халық үніне құлақ асатын мемлекет» тұжырымдамасын іске асыру;
* «Жаңа Қазақстан – Әділетті Қазақстан» идеясын қалыптастыру төңірегінде халықтың бірігуін насихаттау;
* «Екінші Республика» идеясын «Күшті Президент – ықпалды Парламент – есеп беретін Үкімет» формуласы арқылы жүргізу.

Мерекелік күн тәртібінің бірыңғай идеялық-көркемдік безендірілуін қамтамасыз ету үшін келесідей **негізгі идеологемалар** ұсынылады.

* ***Республика.*** Республика формасындағы басқару нысаны қазіргі заманғы мемлекеттің тұрақты және үдемелі дамуын қамтамасыз етеді.

**2022 жылғы 5 маусымдағы бүкілхалықтық референдумда** қазақстандықтар билік пен қоғам арасындағы сенімді қарым-қатынастарды, саналы азаматтық белсенділікті және ел болашағы үшін ортақ жауапкершілікті, сондай-ақ мемлекетті басқарудың заманауи үлгісіне негізделе отырып таңдалған бағытта бірігуге қолдау білдірген болатын.

Мерекелеу аясында ашықтық, тиімділік және тұтастық қағидаттарын сенімді сақтай отырып, азаматтар мен билік табысты Республика құру үшін қолайлы жағдайлар мен сенімді орта қалыптастыратынын атап өту маңызды.

* ***Жер.*** Қазақстан Республикасының егемендігі мен дербестігінің маңызды шарты – *өз жерінің болуы.* Мемлекет жерінің бірден-бір иесі – Қазақстан халқы. Мерекеде Жеріміздің ортақ игілік әрі оны көздің қарашығындай сақтау керек екені атап өтілу керек. Бұл идеологеманың маңызды бөлігі қоғамда экологиялық мәдениет дәстүрін, туған жерге ұтымды және сезімтал қатынасты, мемлекеттің бірегей экожүйесін ілгерілету мен қалыптастыру.
* ***Халық*.** Әрбір қазақстандық үшін «әр түрлі көзқарас, бірақ біртұтас ұлт» тезисі мызғымас формула ретінде қала бермек. Мемлекеттің саяси жаңғыруының басты лейтмотиві - «Біз әртүрліміз, әрі біргеміз» тезисіне негізделген. Мерекелік іс-шаралар кезінде заманауи Қазақстан дамуының қағидатына айналған елді басқаруға қатысудағы жаңа мүмкіндіктерді ілгерілету өте маңызды. Қазақстан халқы тарихтың күрделі кезеңдерін бастан кешірді. Сондай-ақ, бірлігінің арқасында мемлекет тәуелсіздігінің мүдделері мен құндылықтарын бәрінен жоғары қоя отырып, мемлекеттіліктің негіздерін нығайта алды.
* ***Прогресс.*** Барлық тарихи шешімдерді мемлекет пен қоғам бірлесіп қабылдады. Мемлекет пен халықтың бірлескен күш-жігері әлеуметтік, экономикалық және саяси реформалар прогресінің басты факторы болып саналады. Онсыз тиімді даму мен елдің әл-ауқатын арттыру мүмкін емес. Мықты прогрессивті мемлекет, дамыған экономика мен әрбір қазақстандықтың мүмкіндіктері негізінде берекелі қоғам құруды ілгерілетудің маңызы зор.

Мемлекеттік туымызда бостандық пен отансүйгіштіктің көрінісі ретінде суреттелген **Бүркіт бейнесі** – Республика күнінің біртұтас **біріктіруші символына** айналады.

**Мемлекеттік тудың аспан көк түсі мерекенің** бірыңғай **түстер жиынтығын** құрайды.

Мерекелеудің жалпыұлттық оқиғалық күн тәртібін қалыптастырудың келесі **негізгі тәсілдері ұсынылады.**

1. **Республика күні – ұлттық мереке.**

*Ресми іс-шаралар*

Маңызды мерекеге символдық және салтанаттылық рең беру үшін **ел Президенті мен мемлекеттің бірінші тұлғаларының қатысуымен** келесідей іс-шаралар өтеді.

1) **«Ақорда» резиденциясында Қазақстан Республикасы Президентінің мемлекеттік наградалары және медальдарымен марапаттау рәсімі** *(мереке қарсаңында, бұрын 16 желтоқсанға қарсы өткізілген).*

Іс-шара барысында еліміздің еңбек сіңірген қоғам және мемлекет қайраткерлері, шығармашылық пен ғылыми зиялы қауым, бизнес қоғамдастық өкілдері, әскери, медицина қызметкерлері, еріктілер мен басқа да қазақстандықтар марапатталатын болады.

**2)** **Ерекше көзге түскен әскери қызметшілерге, құқық қорғау органдарының қызметкерлеріне атақтар мен наградалар беру туралы Қазақстан Республикасы Президентінің Жарлығы дайындалады.**

Оларды салтанатты түрде тапсыру рәсімі де Мемлекет басшысының қатысуымен «Ақорда» резиденциясында өткізілетін болады.

**3)** **«Астана-Опера» театрында Республика күніне арналған салтанатты жиналыс пен мерекелік концерт өтеді.** Іс-шарада **Мемлекет басшысы құттықтау сөз сөйлейді** *(мереке қарсаңында).*

Мерекелік концерт бағдарламасы республика жетістіктерінің хроникасымен, сондай-ақ еліміздің үздік шығармашылық ұжымдары мен орындаушыларының қойылымдары арқылы сүйемелденеді. Күн тәртібінің терең идеологиялық мазмұнын қамтамасыз ету мақсатында ғимарат холында тақырыптық экспозиция ұйымдастырылады.

Салтанатты іс-шара барлық орталық телеарнада көрсетіліп, БАҚ пен әлеуметтік желілерде кеңінен жарияланады.

**4) Жаңа Қазақстан – Екінші Республиканы құрудағы мемлекеттік модельді және саяси мәдениетті жаңарту мәселелеріне арналған ғылыми-тәжірибелік конференция** ұйымдастыру*(мереке қарсаңында).*

Іс-шара академиялық ортаның жетекші өкілдерінің, беделді саясаткерлердің, дипломаттардың, түрлі шақырылымдағы депутаттардың, көрнекті қоғам және мемлекет қайраткерлерінің, жастар көшбасшылары мен журналистердің қатысуымен өтеді.

**5) Мемлекет басшысының қатысуымен «Ақорда» резиденциясы алдындағы алаңда мемлекеттік туды көтеру салтанатты рәсімін** ұйымдастыру*(25 қазан күні).*

Бұл локация Қазақстанның басты саяси институттары – Президент, сондай-ақ Республика билігінің үш тармағы: заң шығарушы *(Парламент),* атқарушы *(Үкімет Үйі)* және сот *(Жоғарғы Сот)* ғимараттары орналасқан маңызды орын саналады. Салтанатты рәсімге Жоғарғы Соттың, Үкіметтің, Парламенттің екі палатасы басшылары, саяси партиялардың жетекшілері, көрнекті мемлекет және қоғам қайраткерлері шақырылады.

Республика күні аясында мемлекеттік туды көтеру рәсімі *(демалыс күні)* **басты оқиғаға** айналып, мерекелік іс-шаралардың динамикасына тың серпін бермек.

*Мәдени-бұқаралық іс-шаралар*

Мерекелік күн тәртібінің жеке бөлігі **жаппай халықтық** **мерекелеуді** ұйымдастыруға және өткізуге бағытталуы керек.

**25 қазанда** өңірлердегі барлық орталық алаңдарда, саябақтар мен скверлерде халықтың нысаналы топтарын қамтуға және мерекенің бүкіл халықтық атмосферасын қалыптастыруға мүмкіндік беретін жаппай серуендер, жәрмеңкелер, көрмелер, экспозициялар, мерекелік концерттер және басқа да іс-шараларды өткізу ұсынылады.

**«Қыран елім – Қазақстаным!»** **патриоттық акциясы** жалпыұлттық **біріктіруші іс-шараға** айналуы керек.

Акция елде де, одан тыс жерлерде де тұратын қазақстандықтардың басын біріктіретін жалпыұлттық ынтымақ пен бірлік актісіне айналады. Оның басты идеясы Республикаға деген сүйіспеншілік пен құрметтің ортақ бірлігін көрсету. «Қыран елім – Қазақстаным!» акциясы аясында Мемлекеттік әнұранның жаппай орындалуы, бейнеқұттықтаулар, патриоттық шығармаларды жатқа оқу, қоғам қайраткерлері мен танымал тұлғалардың баяндамаларын өткізу ұсынылады.Нұр-Сұлтан, Алматы, Шымкент қалаларында және облыс орталықтарында отандық жұлдыздардың қатысуымен өтетін **концерттер** «Қыран елім - Қазақстаным!» акциясының **шарықтау шегі** болмақ.

Нұр-Сұлтан қаласында іс-шара **ЭКСПО алаңында** өтіп, мемлекеттің қалыптасуы мен дамуының жарқын кезеңдері арнайы орнатылған экрандарда көрсетіледі. Алматы қаласының - **Астана алаңы** (1990 жылы Мемлекеттік егемендік туралы декларация қабылданған ғимараттың жанында, қазіргі Қазақстан-Британ техникалық университетінің ғимараты) қосымша ретроспективті идеологиялық мағына береді.

Сондай-ақ, Республика күніне орай жеңімпаздарды салтанатты түрде марапаттай отырып, **өз елі туралы** түрлі жанрдағы және стильдегі **үздік шығармалар** бойынша **шығармашылық байқаулар циклі** ұйымдастырылады. Еліміздің барлық өңірлерінен шығармашыл белсенді адамдарды көптеп тартатын ірі іс-шаралардың бірі «Республика әні» республикалық **авторлық әндер фестивалі** өтеді. Жобаның үздік әндері жетекші телеарналар мен әлеуметтік желілердің ірі пабликтерінде көрсетіледі.

**II. Республика күні – жасампаздық пен игі істердің мерекесі.**

Мерекенің жалпы идеологиясы **жасампаздық мәдениетін**, **тату көршілік пен өзара көмекті** қалыптастыруға ықпал етеді. Бұл жаңа мерекенің әлеуметтік және шығармашылық миссиясын күшейтетін жаңа дәстүрлердің өзегі болуы қажет. Келесі бағыттағы шараларға басымдық берілуі тиіс:

1. **Қайырымдылық.**

Мерекенің әлеуметтік миссияларының бірі әрбір қазақстандықтың мұқтаж адамдарға өтеусіз көмек көрсетуге жеке қатысу мүмкіндігі болуы тиіс.

Волонтерлік, қайырымдылық және ерікті ұйымдар арқылы азаматтардың әлеуметтік осал топтарын қолдау үшін **«Жанашыр Жүрек» халықтық акциясын** ұйымдастыру қажет. Қайырымдылық идеясын іске асыруға жергілікті бизнес-қоғамдастықтарды, демеушілерді, меценаттарды тарту ұсынылады.

Сол күні өңірден түлеп ұшқан табысты азаматтардың өз **туған жерін**, ауданын, ауылын **қолдауы** **бойынша** іс-шаралар өткізу **дәстүрін** қалыптастырған жөн *(мектептер, мәдениет үйлері, спорт объектілері, кітапханаларды қолдау және т.б.).*

1. **Қоршаған ортаға ұқыптылық және қорғау.**

Республика күнін мерекелеудің тағы бір ерекшелігі **«Жаңа Қазақстан. Таза табиғат»** (аулаларды, көшелерді, саябақтарды, алаңдарды, скверлерді тазарту, ағаш отырғызу және т.б.) **атауымен жаппай экологиялық науқан өткізуді дәстүрге айналдыру**, бұл өскелең ұрпақты қоршаған ортаға ұқыпты қарап, экологиялық тәрбиеге ықпал етеді.

Оқу маусымын ескере отырып, барлық мектептерде саябақтарға, табиғат қорғау аймақтарына танымдық экскурсиялар, қоршаған ортаны қорғау, табиғатқа және оның тұрғындарына ұқыпты қарау мәселелері бойынша дәрістер, сынып сағаттары ұйымдастырылуы тиіс. Экологиялық отбасылық дәстүрлерді қалыптастыру мақсатында ағаш отырғызу, оларды қысқы маусымға дайындау, жақын маңдағы саябақтарда, скверлерде, үй маңындағы учаскелерде және т.б. күтім жасау бойынша отбасылық акцияларды ұйымдастыру мүмкіндігін қарастыру қажет.

**III. Республика күні – бірлік пен ынтымақ мерекесі.**

Республика күні идеологиясының негізінде бірлік қағидаты жатыр. Осы күнді мерекелеу бірлік пен тату көршілік құндылықтарын нығайтуға барынша ықпал етуі тиіс. Барлық этнос өкілдерін тиімді топтастырудың негізгі құралы **Қазақстан халқы Ассамблеясы** болуы тиіс.

Қазақстандықтардың ұлтына қарамастан мемлекеттік тілде сөйлеуге және ел игілігі үшін жұмыс істеуге деген ұмтылысын кеңінен таныту және ауқымды тарату маңызды.

Бұл күндері экономиканың барлық секторынан өкілдік ететін Қазақстанның түрлі этностары арасында **патриоттық челлендждер сериясын өткізу қажет.** Оған мемлекеттік қызметшілерді, зиялы қауым өкілдерін, дәрігерлерді, халықаралық алаңдарда еліміздің атын танытып жүрген спортшыларды, мемлекеттік тілді еркін меңгерген және белсенді үйренетін, мемлекеттік бағдарламаларды, тиімді әлеуметтік жобаларды ілгерілететін басқа да танымал азаматтарды тарту қажет.

25 қазанда шығармашылық бастамаларды қолдауға арналған республикалық этномәдени бірлестіктердің қатысуымен **«Өнеріміз саған, Қазақстан!»** республикалық фестивалін ұйымдастыру қажет.

Сондай-ақ, әлеуметтік желілерде шетелде тұратын отандастарымыздың тақырыптық видеоқұттықтаулары жарияланады.

**IV. Республика күні – еліміздің табыстары мен жетістіктеріне жеке қатысудың мерекесі.**

Республика күніне орай елдің дамуына елеулі үлес қосқан **азаматтарды құрметтеу және көтермелеу** **жөніндегі барлық негізгі іс-шараларды** (мемлекеттік және ведомстволық наградалармен, алғыс хаттармен, грамоталармен және көтермелеудің өзге де нысандарымен марапаттау рәсімдері) ескеру қажет.

Бұл күні республиканың әрбір азаматы мемлекеттің дамуы мен Қазақстанның қалыптасуына қосқан жеке үлесінің маңыздылығын сезінуге тиіс. Мереке әр саладағы еңбек сіңірген қызметкерлерді, еңбек ардагерлерін, төтенше жағдайлар кезінде ерлік көрсеткен азаматтарды марапаттауға ресми себеп болуы тиіс.

**V. Мерекені ақпараттық сүйемелдеу және көрнекі безендірілуі.**

Мерекені сүйемелдеу және мерекелік іс-шараларды жария ету жөніндегі ақпараттық жұмыс осы күннің республиканың қалыптасу тарихындағы идеологиялық және қоғамдық-саяси маңыздылығына негізделіп, тәуелсіз Қазақстанның қалыптасуына қатысты маңызды және есте қаларлық оқиғалардың хронологиясын көрсетуі тиіс.

Ақпараттық жұмыстың жеке бөлігі **Екінші Республиканы** **құру идеясына**, қабылданып жатқан саяси, экономикалық және әлеуметтік реформаларға арналуы керек. Талдамалық айдарлар мен бағдарламалар циклін, арнайы шығарылымдарды, көрнекі материалдар мен өзекті инфографикалар әзірлеп, таратуды қамтамасыз ету қажет.

Сонымен қатар, мемлекеттің дамуына айрықша үлес қосқан көрнекті тарихи қайраткерлердің рөлін атап өту маңызды.

Мерекенің барлық кезеңінде отандық және шетелдік бұқаралық ақпарат құралдарында белгілі саяси, азаматтық қоғамдастық өкілдерінің және басқа да беделді сарапшылардың қатысуымен жаңа даму келешегінің болжамдары бойынша белсенді ақпараттық науқанды бастау қажет.

Мерекені ақпараттық-идеологиялық тұрғыдан сүйемелдеу барысында Қазақстан халқының бірлігі мен әр алуандығына айрықша назар аудару қажет. Ел тұрғындарының бірлігі мен ынтымағының арқасында этникалық тегіне қарамастан барлық қызмет салаларының қарқынды дамуы мүмкін екендігі туралы тезис негізгі бағыт болғаны жөн. Бұған БАҚ пен әлеуметтік желілердегі арнайы басылымдар мен айдарлар бағытталуы керек.

**Мерекені визуализациялауға** және барлық елдімекендердің сыртқы дизайнына ерекше назар аудару өте маңызды.

Республика күніне орай мерекелік баннерлер, билбордтар және басқа да сыртқы жарнама құралдарын орнатуды қамтамасыз ету керек. Сонымен қатар, жүргізілетін ақпараттық-идеологиялық жұмыстың берілген алгоритміне сәйкес орналастырылатын көрнекі құралдардың өзектілігін қамтамасыз ету талап етіледі.